<classify> WAKALA wa Usajili, Ufilisi na Udhamini Rita, imefanya usajili na kuwapatia vyeti vya kuzaliwa wanasheria na familia zao katika mkutano wa pili wa tasnia hiyo uliofanyika Dodoma.Wanasheria hao walitoka Rita, Wizara na Taasisi zake, Tawala za Mikoa na Serikali za Mitaa.Ofisa Mawasiliano wa Rita, Jafari Malema amesema, wakala unaendelea na jitihada zake za kuyafikia makundi mbalimbali ya wananchi kwa lengo la kuwasajili na kuwapatia vyeti vya kuzaliwa kupitia mfumo mpya wa kielektroniki.Amesema, katika kutekeleza hilo Wakala unafanya kampeni maalumu kupitia Mikutano ya Taasisi, shule za msingi, sekondari, vyuo vikuu na maonesho mbalimbali pamoja na maadhimisho ya kitaifa ambapo huko kunakuwa na makundi yote ya wananchi ambao ni rahisi kuwapatia huduma na elimu juu ya umuhimu wa vyeti vya kuzaliwa.Tumekutana na kundi muhimu kwani wanatoka mikoa yote Tanzania Bara hivyo watabeba ujumbe na kuufikisha vizuri watakaporudi sehemu zao za kazi kwani wameona jinsi tunavyofanya kazi na wamefurahi kuhudumiwa kwa wakati na kupatiwa vyeti vyao, alisema.Ofisa Usajili Mwandamizi, Jane Barongo alisema mwitikio wa wanasheria hao, ulikuwa mkubwa licha ya changamoto ya baadhi ya waombaji wa vyeti hivyo kutokuwa na kumbukumbu na maeneo walikozaliwa hasa mabadiliko ya Mikoa, Wilaya na kata mpya zilizoanzishwa na hivyo kusababisha mfumo mpya wa usajili kushindwa kufanya utambuzi kwa haraka maeneo husika.Amesema, changamoto nyingine ni baadhi ya watu wana vyeti halali lakini mpangilio wa majina unatofautiana na vyeti vyao vya shule na utambulisho sehemu zao za kazi kutokana na historia tangu elimu ya msingi ambapo waliandikishwa bila ya kutumia vyeti vya kuzaliwa.Kuna changamoto ya baadhi ya watu kutoelewa mabadiliko ya mikoa, wilaya na kata ambayo imegawanywa kwa kuwa mfumo wa usajili unatambua mipaka ya maeneo yaliyopo hivi sasa na baadhi yao wanataka wawekewe taarifa za maeneo ya awali lakini tumewapa elimu wameelewa na zoezi liliendelea vizuri, amesema.Amesema wanasheria 210 hawakuwa na vyeti vya kuzaliwa, wamesajiliwa na kupatiwa vyeti hivyo papo hapo na wengine kuahidi kufika katika ofisi ya makao makuu ya wakala na kwenye ofisi zao katika wilaya walikozaliwa baada ya kukosa vielelezo muhimu ambavyo awali walielekezwa kufika navyo katika mkutano huo.Wakala unaendelea kuwahimiza wananchi wote kuchukulia umuhimu suala la usajili wa vyeti vya kuzaliwa kwa ajili ya matumizi mbalimbali ikiwepo Bima ya Afya, Elimu, Mikopo ya elimu ya juu kwa watoto wao, Vitambulisho vya Taifa na hati za kusafiria kwenda ngambo, amesema.  <topic>: KITAIFA 